CELEX: 32019D2228
Language: bg
Date: 2019-12-19 00:00:00
Title: Решение (ЕС) 2019/2228на Съвета от 19 декември 2019 година за подписване, от името на Съюза, на Споразумението между Европейския съюз и Република Беларус за обратно приемане на незаконно пребиваващи лица

27.12.2019   
               
               
                  BG
               
               
                  Официален вестник на Европейския съюз
               
               
                  L 333/141
               
            
         РЕШЕНИЕ (ЕС) 2019/2228НА СЪВЕТА
         от 19 декември 2019 година
         за подписване, от името на Съюза, на Споразумението между Европейския съюз и Република Беларус за обратно приемане на незаконно пребиваващи лица
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 79, параграф 3 във връзка с член 218, параграф 5 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     На 28 февруари 2011 г. Съветът упълномощи Комисията да започне преговори с Република Беларус по споразумение между Европейския съюз и Република Беларус относно обратното приемане на незаконно пребиваващи лица (наричано по-долу „споразумението“). Преговорите приключиха успешно чрез парафиране на споразумението чрез размяна на електронни писма на 17 юни 2019 г.
                  
               
                     (2)
                  
                  
                     В декларацията от срещата на върха на Източното партньорство от 7 май 2009 г. Съюзът и държавите партньори потвърдиха своята политическа подкрепа за процеса на пълно либерализиране на визовия режим в условия на сигурност и за насърчаване на мобилността чрез сключване на споразумения за облекчаване на визовия режим и обратно приемане с държавите от Източното партньорство.
                  
               
                     (3)
                  
                  
                     Целта на споразумението е да се въведат бързи и ефективни процедури за установяване на самоличността и за безопасно и методично връщане на лицата, които не отговарят или вече не отговарят на условията за влизане, престой или пребиваване на територията на Беларус или на държава — членка на Съюза, както и да се улесни транзитното преминаване на такива лица в дух на сътрудничество.
                  
               
                     (4)
                  
                  
                     В съответствие с членове 1 и 2 от Протокол № 21 относно позицията на Обединеното кралство и Ирландия по отношение на пространството на свобода, сигурност и правосъдие, приложен към Договора за Европейския съюз и към Договора за функционирането на Европейския съюз, и без да се засяга член 4 от посочения протокол, тези държави членки не участват в приемането на настоящото решение и не са обвързани от него, нито от неговото прилагане.
                  
               
                     (5)
                  
                  
                     В съответствие с членове 1 и 2 от Протокол № 22 относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в приемането на настоящото решение и не е обвързана от него, нито от неговото прилагане.
                  
               
                     (6)
                  
                  
                     Споразумението следва да бъде подписано и съвместните декларации, приложени към споразумението, следва да бъдат одобрени,
                  
               ПРИЕ НАСТОЯЩОТО РЕШЕНИЕ:
         
            Член 1
            Разрешава се подписването, от името на Съюза, на Споразумението между Европейския съюз и Република Беларус за обратно приемане на незаконно пребиваващи лица, при условие за сключването на посоченото споразумение (1).
         
         
            Член 2
            Съвместните декларации, приложени към споразумението, се одобряват от името на Съюза.
         
         
            Член 3
            Председателят на Съвета е оправомощен да посочи лицето (лицата), упълномощено (упълномощени) да подпише (подпишат) споразумението от името на Съюза.
         
         
            Член 4
            Настоящото решение влиза в сила в деня на приемането му.
         
         
            Съставено в Брюксел на 19 декември 2019 година.
            
               
                  За Съвета
               
               
                  Председател
               
               K. MIKKONEN
            
         
         
            (1)  Текстът на споразумението ще бъде публикуван заедно с решението за сключването му.